Oʻzbekiston Respublikasi Prezidenti saylovini oʻtkazuvchi okrug saylov komissiyalarining faoliyati tartibi toʻgʻrisidagi nizomni tasdiqlash haqida
(resolution, 2024-06-05)

Oʻzbekiston Respublikasi Saylov kodeksining 14 va 16-moddalariga muvofiq, Oʻzbekiston Respublikasi Markaziy saylov komissiyasi qaror qiladi: 1. Oʻzbekiston Respublikasi Prezidenti saylovini oʻtkazuvchi okrug saylov komissiyalarining faoliyati tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Markaziy saylov komissiyasining “Oʻzbekiston Respublikasi Prezidenti saylovini oʻtkazuvchi saylov okruglari va okrug saylov komissiyalari toʻgʻrisidagi nizomni tasdiqlash haqida” 2016-yil 15-sentabrdagi 732-son qarori oʻz kuchini yoʻqotgan deb hisoblansin. 3. Ushbu qaror Oʻzbekiston Respublikasi Markaziy saylov komissiyasining rasmiy veb-saytida, shuningdek, boshqa manbalarda eʼlon qilinsin. 4. Mazkur qarorning ijrosini nazorat qilish Oʻzbekiston Respublikasi Markaziy saylov komissiyasi raisining oʻrinbosari B. Kuchkarov zimmasiga yuklansin. Mazkur Nizom Oʻzbekiston Respublikasining Saylov kodeksiga (bundan buyon matnda Saylov kodeksi deb yuritiladi) muvofiq, Oʻzbekiston Respublikasi Prezidenti saylovini oʻtkazuvchi okrug saylov komissiyalarining (bundan buyon matnda okrug saylov komissiyalari deb yuritiladi) faoliyati tartibini belgilaydi. Oʻzbekiston Respublikasi Prezidentligiga muddatidan ilgari tayinlangan saylovga tayyorgarlik koʻrish va uni oʻtkazishga oid ushbu Nizomda belgilangan tadbirlarni amalga oshirish muddatlari Oʻzbekiston Respublikasi Markaziy saylov komissiyasi tomonidan belgilanadi. 1. Oʻzbekiston Respublikasi Prezidenti saylovini oʻtkazuvchi saylov okruglari (bundan buyon matnda saylov okruglari deb yuritiladi) Qoraqalpogʻiston Respublikasi, viloyatlar va Toshkent shahri chegaralari doirasida Oʻzbekiston Respublikasi Markaziy saylov komissiyasi (bundan buyon matnda Markaziy saylov komissiyasi deb yuritiladi) tomonidan tuziladi. 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan okrug saylov komissiyalari joylashadigan yeri (manzili) toʻgʻrisidagi maʼlumotlar saylovdan kamida sakson kun oldin Markaziy saylov komissiyasiga taqdim etiladi. 3. Saylov okruglarining roʻyxatlari ularning chegaralari, saylovchilar soni va okrug saylov komissiyalarining joylashadigan yeri (manzili) koʻrsatilgan holda saylovdan kamida yetmish besh kun oldin Markaziy saylov komissiyasi tomonidan rasmiy veb-saytda va boshqa manbalarda eʼlon qilinadi. 4. Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar kengashlari Markaziy saylov komissiyasiga okrug saylov komissiyasining aʼzoligiga nomzodlarni saylov okruglari tuzilganidan soʻng uch kun ichida tavsiya etadi. Okrug saylov komissiyasining aʼzolari jamoatchilikning obroʻ-eʼtiborli vakillari orasidan tasdiqlanadi. 5. Okrug saylov komissiyasi Markaziy saylov komissiyasi tomonidan saylovga kamida yetmish kun qolganida komissiya raisi, rais oʻrinbosari, kotibi va sakkiz — oʻn sakkiz nafar komissiya aʼzosidan iborat tarkibda tuziladi. 6. Okrug saylov komissiyalari shaxsiy tarkibi uning raisi, rais oʻrinbosari, kotibi va komissiya aʼzolarini, shuningdek, ularning ish joyi koʻrsatilgan holda Markaziy saylov komissiyasining rasmiy veb-saytida hamda ommaviy axborot vositalarida saylovga kamida yetmish kun qolganida eʼlon qilinadi. 7. Okrug saylov komissiyasi aʼzosiga mazkur Nizomning 1-ilovasiga muvofiq shaklda guvohnoma beriladi. Okrug saylov komissiyasining raisi, rais oʻrinbosari, kotibi va komissiya aʼzolarining guvohnomalari Markaziy saylov komissiyasining raisi tomonidan imzolanadi. 8. Okrug saylov komissiyasining qaroriga binoan komissiyaning raisi, rais oʻrinbosari, kotibi yoki boshqa aʼzosi saylov oʻtkazish uchun ajratilgan mablagʻlar hisobidan oʻrtacha oylik ish haqi saqlangan holda saylovga tayyorgarlik koʻrish va uni oʻtkazish davrida ishlab chiqarish yoki xizmat vazifalarini bajarishdan ozod etilishi mumkin. 9. Okrug saylov komissiyasi aʼzosi okrug saylov komissiyasi tarkibidagi faoliyati davrida Oʻzbekiston Respublikasining Mehnat kodeksida nazarda tutilgan davlat yoki jamoat vazifalarini bajarish bilan bogʻliq kafolatlardan foydalanadi. 10. Okrug saylov komissiyasining aʼzosi Saylov kodeksining 25-moddasiga muvofiq, Markaziy saylov komissiyasining qaroriga binoan quyidagi hollarda oʻz vazifasini bajarishdan ozod etilishi mumkin: vakolatlarini zimmasidan soqit qilish toʻgʻrisida Markaziy saylov komissiyasiga yozma ariza berganda; u sud tomonidan muomalaga layoqatsiz deb topilganda; unga nisbatan sudning ayblov hukmi qonuniy kuchga kirganda; u oʻz vazifalarini muntazam ravishda bajarmay kelganda; qonunga koʻra u saylov komissiyasi aʼzosining vakolatlarini amalga oshirish bilan bir vaqtda shugʻullanib boʻlmaydigan lavozimga saylanganda yoki tayinlanganda; u sudning qonuniy kuchga kirgan qaroriga asosan bedarak yoʻqolgan deb topilganda yoxud vafot etgan deb eʼlon qilinganda; u Oʻzbekiston Respublikasi fuqaroligini yoʻqotganda yoki Oʻzbekiston Respublikasi fuqaroligidan chiqqanda; u vafot etganda. Bunda, komissiya aʼzosining Saylov kodeksi talablarini buzganligi yoki zimmasidagi majburiyatlarga muntazam ravishda eʼtiborsizlik qilganligiga oid holat u aʼzo boʻlgan okrug saylov komissiyasining dalolatnomasi bilan rasmiylashtiriladi. 11. Saylov kodeksining 25-moddasiga muvofiq quyidagilar okrug saylov komissiyasining aʼzosi boʻlishi mumkin emas: Qonunchilik palatasi deputati, mahalliy Kengash deputati, Senat aʼzosi; boshqa saylov komissiyalarining aʼzolari; siyosiy partiyalarning aʼzolari va vakolatli vakillari; viloyat, tuman va shahar hokimlari hamda ularning oʻrinbosarlari; prokuratura organlarining, sudlarning mansabdor shaxslari; nomzodlar, nomzodlarning yaqin qarindoshlari va ishonchli vakillari, shuningdek nomzodlarga bevosita boʻysunuvchi shaxslar; ogʻir yoki oʻta ogʻir jinoyatlar sodir etganligi uchun sudlanganlik holati tugallanmagan yoxud sudlanganligi olib tashlanmagan fuqarolar. Okrug saylov komissiyasining yangi aʼzosi Saylov kodeksi va ushbu Nizomda belgilangan tartibda tasdiqlanadi. 12. Okrug saylov komissiyasi: saylov okrugi hududida Saylov kodeksi ijrosi ustidan nazoratni amalga oshiradi va uning bir xil tarzda qoʻllanilishini taʼminlaydi; saylov uchastkalarini tuzadi, okrug boʻyicha ularning tartib raqamini belgilaydi, manzilini koʻrsatgan holda ularning roʻyxatini eʼlon qiladi; uchastka saylov komissiyalarini tuzadi va ularning tarkibi haqidagi maʼlumotlarni eʼlon qiladi; uchastka saylov komissiyalarining faoliyatini muvofiqlashtiradi; saylov uchastkalarining joylashgan yeri haqida saylovchilarni xabardor qiladi; Oʻzbekiston Respublikasi Prezidentligiga nomzodlarning saylov kampaniyasida ishtirok etishi uchun teng sharoitlarni taʼminlaydi; siyosiy partiyalar, boshqa jamoat birlashmalari, fuqarolarning oʻzini oʻzi boshqarish organlari vakillarining, korxonalar, muassasalar va tashkilotlar rahbarlarining saylovga tayyorgarlik koʻrish hamda uni oʻtkazish bilan bogʻliq masalalar yuzasidan axborotini eshitadi; saylovchilar roʻyxatlarining tuzilishini va ularning hamma tanishib chiqishi uchun taqdim etilishini kuzatib boradi; uchastka saylov komissiyalariga tashkiliy-uslubiy yordam beradi, ularni saylovga oid qonun hujjatlari, shu jumladan Markaziy saylov komissiyasining nizomlari, yoʻriqnomalari va boshqa hujjatlari bilan taʼminlaydi; pul mablagʻlarini uchastka saylov komissiyalari boʻyicha taqsimlaydi, uchastka saylov komissiyalarining binolar, transport va aloqa vositalari bilan taʼminlanishini nazorat qiladi hamda saylovni moddiy-texnika jihatdan taʼminlashning boshqa masalalarini koʻrib chiqadi; siyosiy partiyalarning va fuqarolarning oʻzini oʻzi boshqarish organlarining kuzatuvchilariga ushbu Nizomning 2-ilovasiga muvofiq shaklda mandat beradi; okrug saylov komissiyasi huzuridagi matbuot markazining faoliyatini tashkil etadi; saylovchilar, kuzatuvchilar, ommaviy axborot vositalari vakillariga muddatidan oldin ovoz berish oʻtkaziladigan vaqt va joy haqidagi maʼlumotlarni yetkazadi; saylov okrugi boʻyicha saylov natijalarini aniqlaydi va ularni Markaziy saylov komissiyasiga taqdim etadi; takroriy ovoz berish va takroriy saylov oʻtkazilishini tashkil etadi; saylovchilarning va saylov jarayoni boshqa ishtirokchilarining murojaatlarini koʻrib chiqadi hamda ular yuzasidan qarorlar qabul qiladi, bundan saylov komissiyalarining harakatlari va qarorlari ustidan berilgan shikoyatlar mustasno; saylovga tayyorgarlik koʻrish va uni oʻtkazish bilan bogʻliq tadbirlarni (oʻquv mashgʻulotlari, seminarlar, konferensiyalar, davra suhbatlari va hokazolarni), shu jumladan uchastka saylov komissiyalari aʼzolari uchun oʻtkazadi. 13. Okrug saylov komissiyasi raisi: okrug saylov komissiyasi faoliyatiga rahbarlik qiladi; okrug saylov komissiyasi majlislarini chaqiradi, ularda raislik qiladi va uni oʻtkazish tartibini belgilaydi; komissiya aʼzolari oʻrtasida vazifalarni taqsimlaydi; okrug saylov komissiyasi majlislarida ishtirok etish uchun davlat organlari, siyosiy partiyalar va boshqa jamoat birlashmalari, tashkilotlar vakillarini va boshqa mansabdor shaxslarni taklif etadi; davlat organlari, xalqaro tashkilotlar, jamoat birlashmalari bilan munosabatlarda okrug saylov komissiyasi nomidan ishtirok etadi; okrug saylov komissiyasi joylashgan binoning jihozlanishini tashkil etadi; okrug saylov komissiyasining qarorlari, uchastka saylov komissiyasi raislari, Oʻzbekiston Respublikasi Prezidentligiga nomzod koʻrsatgan siyosiy partiyalar va fuqarolarning oʻzini oʻzi boshqarish organlari kuzatuvchilari, siyosiy partiyalarning vakolatli vakillari guvohnomalarini hamda boshqa hujjatlarni imzolaydi; jismoniy va yuridik shaxslardan kelib tushgan murojaatlarni komissiya aʼzolari oʻrtasida koʻrib chiqish uchun taqsimlaydi; okrug saylov komissiyasi aʼzolarining ovoz berish kunidagi vazifalarini belgilaydi; siyosiy partiyalarning kuzatuvchilari, vakolatli vakillari, fuqarolarning oʻzini oʻzi boshqarish organlari, shuningdek, boshqa davlatlar va xalqaro tashkilotlarning kuzatuvchilari bilan komissiya nomidan ish olib boradi; saylovga tayyorgarlik koʻrish va uni oʻtkazish jarayonidagi huquqbuzarliklar aniqlangan taqdirda, huquqbuzarlikka oid materiallarni toʻplab sudga taqdim qiladi; Oʻzbekiston Respublikasi budjetidan uchastka saylov komissiyasi faoliyatini taʼminlash uchun ajratilgan mablagʻlarni uchastka saylov komissiyalari oʻrtasida taqsimlaydi va ularning maqsadli foydalanishini nazorat qiladi; okrug boʻyicha Oʻzbekiston Respublikasi Prezidenti saylovining yakunlari toʻgʻrisida Markaziy saylov komissiyasiga axborot beradi; Saylov kodeksiga hamda mazkur Nizomga muvofiq boshqa vakolatlarni amalga oshiradi. Okrug saylov komissiyasi raisi oʻz vakolatlarini bajara olmagan, shuningdek, okrug saylov komissiyasi raisi boʻlmagan taqdirda, uning vakolatlari rais oʻrinbosari yoki okrug saylov komissiyasi qarori bilan komissiya aʼzolaridan birining zimmasiga yuklatiladi. 14. Okrug saylov komissiyasi raisining oʻrinbosari: okrug saylov komissiyasi raisi oʻz vakolatlarini bajara olmagan taqdirda, uning vakolatlarini amalga oshiradi; komissiya aʼzolarining faoliyatini muvofiqlashtirib boradi; okrug saylov komissiyasi aʼzolarining malakasini oshirish va ularning faoliyatini uslubiy jihatdan taʼminlashni tashkil etadi; ommaviy axborot vositalari vakillari bilan aloqalar oʻrnatadi, ularda komissiya faoliyatini har tomonlama yoritilishini tashkillashtiradi; siyosiy partiyalarning kuzatuvchilarini, vakolatli vakillarini, ommaviy axborot vositalari vakillarini, fuqarolarning oʻzini oʻzi boshqarish organlari, shuningdek, boshqa davlatlar va xalqaro tashkilotlardan kuzatuvchilarni tegishli saylov komissiyasi tomonidan berilgan hujjatlar asosida roʻyxatga olishni tashkillashtiradi; jismoniy va yuridik shaxslarni, shuningdek, ularning vakillarini qabul qiladi va ularning murojaatlarini belgilangan tartibda koʻrib chiqishni tashkil etadi; okrug saylov komissiyasi aʼzolarini jalb etgan holda komissiya qarorlari ijrosini taʼminlaydi; okrug saylov komissiyasi raisining topshiriqlarini bajaradi; oʻz vakolatlari doirasida okrug saylov komissiyasining boshqa aʼzolariga topshiriqlar beradi; Saylov kodeksiga hamda mazkur Nizomga muvofiq boshqa vakolatlarni amalga oshiradi. 15. Okrug saylov komissiyasi kotibi: okrug saylov komissiyasi raisining oʻrinbosari oʻz vakolatlarini bajara olmagan taqdirda, uning vakolatlarini amalga oshiradi; okrug saylov komissiyasi majlislarini tashkillashtiradi, muhokama etiladigan masalalar boʻyicha qaror va boshqa hujjatlar loyihalarini tayyorlaydi; okrug saylov komissiyasi aʼzolarini komissiya majlisi oʻtkazilishi vaqti va joyi haqida xabardor qiladi; uchastka saylov komissiyasi masʼul aʼzolarining Saylovchilarning yagona elektron roʻyxati (bundan buyon matnda SYER deb yuritiladi) bilan bogʻliq faoliyatini muvofiqlashtirib boradi; okrug saylov komissiyasi raisi va rais oʻrinbosari topshiriqlarini bajaradi; okrug saylov komissiyasining faoliyatiga taalluqli ish hujjatlarini nomenklatura asosida yuritib boradi; Saylov kodeksiga hamda mazkur Nizomga muvofiq boshqa vakolatlarni amalga oshiradi. 16. Okrug saylov komissiyasining aʼzosi: okrug saylov komissiyasi raisi tomonidan taqsimlangan taqsimotga asosan oʻziga yuklatilgan vazifalarni hamda rais va uning oʻrinbosari topshiriqlarini oʻz vaqtida, sifatli bajaradi; okrug saylov komissiyasi majlislarida qatnashadi; koʻrib chiqish oʻziga yuklatilgan jismoniy va yuridik shaxslarning murojaatlarini belgilangan muddatlarda koʻrib chiqilishini taʼminlaydi; okrug saylov komissiyasi raisi tomonidan ovoz berish kunidagi belgilangan vazifalarning oʻz vaqtida va sifatli bajarilishini taʼminlaydi; saylovga tayyorgarlik koʻrish va uni oʻtkazish jarayonidagi huquqbuzarliklar aniqlangan taqdirda, ular toʻgʻrisida darhol rais yoki rais oʻrinbosarini xabardor qiladi; Saylov kodeksiga hamda mazkur Nizomga muvofiq boshqa vakolatlarni amalga oshiradi. 17. SYERdan foydalanishni tashkillashtirish maqsadida okrug saylov komissiyasi aʼzolaridan biriga quyidagi vazifalar yuklatiladi: uchastka saylov komissiyasi aʼzolariga Saylov jarayonini boshqarish axborot tizimiga (bundan buyon matnda SJBAT deb yuritiladi) kirish uchun tegishli maʼlumotlarni berish; uchastka saylov komissiyalari tomonidan SJBATda amalga oshiriladigan ishlarni muvofiqlashtirib borish. 18. Okrug saylov komissiyasi unga ajratilgan Davlat budjeti mablagʻlari yoki qonunda taqiqlanmagan boshqa mablagʻlar hisobidan, shuningdek, volontyorlik asosida okrug saylov komissiyasi faoliyatiga koʻmaklashish uchun mutaxassislarni jalb qilishi mumkin. Mazkur mutaxassislar okrug saylov komissiyasi majlislarida ovoz berish, saylov natijalarini aniqlash, bayonnomalarni toʻldirish yoki imzolash huquqiga ega emas. 19. Okrug saylov komissiyasi Saylov kodeksining 26-moddasiga muvofiq, saylovga tayyorgarlik koʻrish va uni oʻtkazish bilan bogʻliq masalalar yuzasidan davlat organlariga hamda jamoat birlashmalarining organlariga, korxonalarga, muassasalarga, tashkilotlarga, mansabdor shaxslarga murojaat qilish huquqiga ega, ular qoʻyilgan masalani koʻpi bilan uch kunlik muddatda koʻrib chiqishi va okrug saylov komissiyasiga javob qaytarishi shart. Davlat organlari va jamoat birlashmalarining organlari, korxonalar, muassasalar, tashkilotlar, mansabdor shaxslar okrug saylov komissiyalariga oʻz vakolatlarini amalga oshirishida koʻmaklashishi, ularning ishi uchun zarur maʼlumotlarni taqdim etishi shart. 20. Okrug saylov komissiyasi oʻz faoliyatini qonuniylik, kollegiallik, oshkoralik va adolatlilik prinsiplari asosida amalga oshiradi. 21. Okrug saylov komissiyasi ishining tashkiliy shakli uning zaruratga qarab oʻtkaziladigan majlisi hisoblanadi. Okrug saylov komissiyasining majlisi, agar unda majlis oʻtkazilayotgan kundagi komissiya aʼzolari umumiy sonining kamida uchdan ikki qismi ishtirok etayotgan boʻlsa, vakolatli hisoblanadi. 22. Okrug saylov komissiyasining majlisi raisning tashabbusiga koʻra yoki komissiya aʼzolari umumiy tarkibining kamida uchdan bir qismi talabiga binoan chaqirilishi mumkin. 23. Okrug saylov komissiyasining qarori ochiq ovoz berish yoʻli orqali komissiya aʼzolari umumiy sonining koʻpchilik ovozi bilan qabul qilinadi. Ovozlar teng boʻlib qolgan taqdirda, raislik qiluvchining ovozi hal qiluvchi hisoblanadi. 24. Okrug saylov komissiyasi majlislarida masalalar ochiq va oshkora muhokama etiladi. Majlisda kun tartibi, unda ishtirok etayotgan komissiya aʼzolarining ismi, familiyasi, otasining ismi, koʻrilgan har bir masala boʻyicha ovoz berish natijalari, qabul qilingan qaror aks etgan bayonnoma yuritiladi. Bayonnoma raislik qiluvchi va kotib tomonidan imzolanadi. Okrug boʻyicha saylov natijalarini belgilash toʻgʻrisidagi bayonnoma komissiyaning majlisida ishtirok etgan barcha aʼzolari tomonidan imzolanadi. Bayonnomaga majlisda qabul qilingan qaror, xulosalar va boshqa hujjatlar, shuningdek, komissiya aʼzolarining u yoki bu masala yuzasidan alohida fikrlari boʻlsa, yozma shaklda ilova qilinadi. 25. Okrug saylov komissiyasining oʻz vakolatlari doirasida qabul qilgan qarori barcha davlat organlari, siyosiy partiyalar va boshqa jamoat birlashmalari, mehnat jamoalari va harbiy qismlar, korxonalarning, muassasalarning va tashkilotlarning rahbarlari ijro etishi uchun majburiydir. 26. Okrug saylov komissiyasi majlislarida Markaziy saylov komissiyasi aʼzolari, roʻyxatga olingan Oʻzbekiston Respublikasi Prezidentligiga nomzodlar, ularning ishonchli vakillari, siyosiy partiyalarning kuzatuvchilari, ommaviy axborot vositalarining vakillari, fuqarolarning oʻzini oʻzi boshqarish organlaridan, boshqa davlatlardan, xalqaro tashkilotlardan kuzatuvchilar ishtirok etishi mumkin. Majlislarga mahalliy davlat hokimiyati organlari, jamoat birlashmalari vakillari va boshqalar taklif etilishi mumkin. 27. Okrug saylov komissiyasi Markaziy saylov komissiyasi tomonidan tasdiqlanganidan soʻng quyidagi tadbirlarni amalga oshiradi: Bir kunlik muddatda okrug saylov komissiyasining birinchi tashkiliy majlisida quyidagi masalalarni koʻrib chiqadi: okrug saylov komissiyasining saylovga tayyorgarlik koʻrish va uni oʻtkazishga doir ish rejasini tasdiqlash; okrug saylov komissiyasi aʼzolari oʻrtasida vazifalarni taqsimlash; okrug saylov komissiyasi aʼzolari tomonidan saylovchilarning har kungi qabulini tashkil etish; okrug saylov komissiyasi aʼzolarining navbatchiligini tashkil qilish. Okrug saylov komissiyasi joylashgan binoni belgilangan tartibda jihozlashga zarur boʻlgan tashkiliy ishlarni amalga oshiradi. Saylovga tayyorgarlik koʻrish va uni oʻtkazish bilan bogʻliq tadbirlarni (oʻquv mashgʻulotlari, seminarlar, konferensiyalar, davra suhbatlari va hokazolarni) tashkil etadi. Uchastka saylov komissiyalarining ishini tashkil qilish va binolarni jihozlashda amaliy yordam koʻrsatadi. Saylovchilar roʻyxatlarining tuzilishini va ularning hamma tanishib chiqishi uchun taqdim etilishini kuzatib boradi. Saylov byulletenlarini saylov uchastkalari boʻyicha taqsimlaydi va yetkazib berilishini tashkillashtiradi. 28. Okrug saylov komissiyasi 3-ilovaga muvofiq tasdiqlangan muhrga ega boʻladi. 29. Okrug saylov komissiyasi raisi yoki rais oʻrinbosari okrug saylov komissiyasiga tashrif buyurgan siyosiy partiyalarning kuzatuvchilari, vakolatli vakillari, nomzodning ishonchli vakillari, ommaviy axborot vositalari, fuqarolarning oʻzini oʻzi boshqarish organlaridan, shuningdek, boshqa davlatlar va xalqaro tashkilotlardan kuzatuvchilarni tegishli hujjatlar asosida roʻyxatga oladi va qabul qiladi. 30. Okrug saylov komissiyasi raisi, rais oʻrinbosari yoki kotibi Markaziy saylov komissiyasiga saylov okrugi hududida ovoz berish jarayonining borishi haqida har soatda xabar berib boradi. 31. Davlat organlari, korxonalar, muassasalar, tashkilotlar okrug saylov komissiyalariga saylovga tayyorgarlik koʻrish va uni oʻtkazish uchun zarur boʻlgan binolar, majlis zallari, xonalar hamda asbob-uskunalarni bepul berib turishi shart. Okrug saylov komissiyalari Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan kamida sakkizta xonadan iborat bino bilan, shuningdek, transport, aloqa vositalari va internet tarmogʻiga ulanish imkoniyati bilan taʼminlanadi. 32. Okrug saylov komissiyalari joylashgan binolar tegishli tarzda jihozlanishi va quyidagilarga ega boʻlishi kerak: Oʻzbekiston Respublikasining Davlat bayrogʻi (binoning ustida va ichida); Oʻzbekiston Respublikasining Davlat gerbi (binoning ichida); saylov okrugining tartib raqami va nomi koʻrsatilgan peshlavha; qulflanadigan seyf yoki metall shkaf; zarur mebellar, orgtexnika vositalari (kompyuter, noutbuk, printer, skaner, nusxa koʻchiruvchi uskuna, UPS), telefon, televizor; ikkitadan kam boʻlmagan SJBAT talablariga javob beruvchi kompyuter va ularga kerakli boʻlgan moslamalar (UPS, printer, skaner va boshqalar) hamda uzluksiz internet aloqasi va h.k.; videokonferensiya aloqalari uchun videomonitor, mikrofon va akustik qurilmalar; muqobil elektro energiya ishlab chiqaradigan generator qurilmasi; yongʻinga qarshi vositalar. Okrug saylov komissiyasi joylashgan bino va unga olib boruvchi yoʻlaklar ozoda va taʼmirlangan, yoritish moslamalari oʻrnatilgan boʻlishi kerak. 33. Saylovga tayyorgarlik koʻrish va uni oʻtkazishga taalluqli maʼlumotlar joylashtiriladigan stendlarda quyidagilar joylashtiriladi: saylov sanasiga bagʻishlangan plakat (Oʻzbekiston Respublikasi Prezidenti sayloviga ___ kun qoldi); saylov okrugining xaritasi; okrug saylov komissiyasining tarkibi, ish rejasi, navbatchilik jadvali haqidagi axborot; Oʻzbekiston Respublikasi Prezidentligiga nomzodlarning Markaziy saylov komissiyasi tomonidan nashr qilingan tarjimai holi va dasturi; Markaziy saylov komissiyasining murojaatlar uchun tashkil etilgan ijtimoiy tarmoqlardagi kanallari, elektron manzili va ishonch telefonlari; viloyat sudi va prokuraturasi telefon raqamlari; saylovga oid infografik va sxemali koʻrinishdagi tushuntirish materiallari. 34. Okrug saylov komissiyasi xonasida quyidagilar boʻlishi lozim: Oʻzbekiston Respublikasi Konstitutsiyasi va Saylov kodeksi, Oʻzbekiston Respublikasi Prezidenti sayloviga oid qonun hujjatlari toʻplami; Markaziy saylov komissiyasining qarorlari, nizom va yoʻriqnomalari; Oʻzbekiston Respublikasi Oliy Majlisi palatalari Kengashlari va Vazirlar Mahkamasining rasmiy nashrlari (gazetalari); siyosiy partiyalarning Nizomi (Ustavi) va dasturlari; Oʻzbekiston Respublikasi Prezidentligiga nomzodlarning tarjimai holi hamda saylovoldi platformalari (dasturlari); okrug saylov komissiyasi aʼzolarining tarkibi, ish rejasi va navbatchilik jadvali. 35. Stendlarda joylashtiriladigan materiallarda saylovoldi tashviqotiga oid nishon va alomatlar boʻlmasligi kerak. 36. Okrug saylov komissiyasiga olib boruvchi yoʻllarda saylov okrugining koʻrsatkichlari koʻrinarli joylarga joylashtirilgan boʻlishi kerak. 37. Okrug saylov komissiyasi binosiga kirish joyida nogironligi boʻlgan shaxslar aravachasiga moslashtirilgan nishab yoʻlaklari (panduslar) boʻlishi (gʻildirakli aravachalar chiqishiga moʻljallangan maxsus yoʻlak) va ularning belgilangan talablarga (eni kamida 90 santimetr, chiqish burchagi 300 dan koʻp boʻlmagan) mos kelishi kerak. Qoraqalpogʻiston Respublikasi Vazirlar Kengashi, viloyatlar, Toshkent shahar hokimliklari okrug saylov komissiyalari joylashgan binolarni taʼmirlaydi va saylov jihozlari bilan taʼminlashga koʻmaklashadi. 38. Okrug saylov komissiyasi kompyuterlarini internet tarmogʻiga ulash Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining hududiy boshqarmalari koʻmagida amalga oshiriladi. 39. Okrug saylov komissiyasida yuritiladigan ish yuritish jildlari: okrug saylov komissiyasining qarorlari, bayonnomalari va dalolatnomalar daftari hamda jildi; kirish, chiqish hujjatlarini roʻyxatga olish daftari va jildi; kuzatuvchilarni roʻyxatga olish daftari. 40. Okrug saylov komissiyasi saylovga qirq kun qolguniga qadar tegishli organlardan saylov okrugi hududida istiqomat qilayotgan aholining milliy mansubligiga koʻra aholi soni toʻgʻrisidagi maʼlumotlarni tuman va shaharlar kesimida soʻrab oladi. Davlat organlari uch ish kunida soʻralgan maʼlumotlarni okrug saylov komissiyasiga taqdim etadi. 41. Okrug saylov komissiyasi olingan maʼlumotlarni umumlashtiradi hamda saylov okrugi hududida tuman va shahar kesimida istiqomat qilayotgan koʻpchilik aholi soʻzlashadigan tillarda saylov byulletenlarini tayyorlashga ehtiyojni aniqlaydi. 42. Okrug saylov komissiyasi saylovga oʻttiz besh kun qolguniga qadar boshqa tillarda tayyorlash zarur boʻladigan saylov byulletenlarining miqdori toʻgʻrisidagi maʼlumotlarni mazkur Nizomning 4-ilovasiga muvofiq shaklda Markaziy saylov komissiyasiga taqdim etadi. 43. Oʻzbekiston Respublikasi Prezidenti sayloviga doir saylov byulletenining shakli hamda matni Markaziy saylov komissiyasi tomonidan tasdiqlanadi. 44. Markaziy saylov komissiyasining qaroriga binoan saylov byulletenlari saylovga kamida yigirma kun qolganida nashr etiladi. Saylov byulletenlari davlat tilida, shuningdek, okrug saylov komissiyasining qaroriga binoan saylov okrugining koʻpchilik aholisi soʻzlashadigan tillarda ham nashr etilishi mumkin. Markaziy saylov komissiyasi Brayl alifbosi asosida toʻldirish uchun tayyorlangan trafaret bilan okrug saylov komissiyalari orqali uchastka saylov komissiyalarini taʼminlaydi. 45. Okrug saylov komissiyalari saylov uchastkalari chegaralarida istiqomat qilayotgan aholining milliy mansubligi toʻgʻrisidagi maʼlumotlarni hisobga olgan holda saylov byulletenlarini tegishli tillar boʻyicha saylov uchastkalariga taqsimlaydi. 46. Okrug saylov komissiyalari quyidagilarni uchastka saylov komissiyalariga yetkazib berilishini taʼminlaydi: saylov uchastkasidagi saylovchilar umumiy sonining besh foizi miqdorida saylov byulletenlarini muddatidan oldin ovoz berish boshlanishiga kamida uch kun qolganda; saylov byulletenlarining 95,5 foizini ovoz berish kuniga kamida uch kun qolganida. Berilgan va olingan saylov byulletenlari sonini mazkur Nizomning 5-ilovasiga muvofiq shakldagi dalolatnomada tegishli okrug va uchastka saylov komissiyalarining raisi yoki rais oʻrinbosari yoxud komissiya kotibi oʻz imzosi bilan tasdiqlaydi. 47. Uchastka saylov komissiyasi oladigan saylov byulletenlarining soni saylov uchastkasi boʻyicha saylovchilarning roʻyxatlariga kiritilgan saylovchilar soniga qoʻshimcha yarim foizidan ortiq boʻlishi mumkin emas. 48. Okrug saylov komissiyasi uchastka saylov komissiyalaridan ovozlarni sanab chiqish natijalari boʻyicha bayonnomalarni soat 20:00 dan keyin qabul qilishni boshlaydi. 49. Okrug saylov komissiyasi uchastka saylov komissiyasining bayonnomasi toʻgʻri yoki notoʻgʻri toʻldirilganligini tekshiradi. 50. Uchastka saylov komissiyasining bayonnomasida aks ettirilgan, ovozlarni sanab chiqish chogʻida nomuvofiqliklar aniqlangan taqdirda, okrug saylov komissiyasi oʻz majlisida uchastka saylov komissiyasiga ushbu nomuvofiqliklarni bartaraf etishni taklif qiladi. Uchastka saylov komissiyasi aniqlangan nomuvofiqliklarni oʻz majlisida qayta koʻrib chiqib bartaraf qiladi hamda yangidan toʻldirilgan bayonnomani oʻrnatilgan tartibda okrug saylov komissiyasiga taqdim etadi. 51. Okrug saylov komissiyasi uchastka saylov komissiyasining bayonnomasi toʻgʻri toʻldirilgan boʻlsa, bayonnomadagi tegishli raqamlarni darhol mazkur Nizomning 6-ilovasiga muvofiq saylov okrugi boʻyicha natijalarni jamlab borish jadvaliga kiritadi. 52. Okrug saylov komissiyasi tomonidan uchastka saylov komissiyalaridan ovozlarni sanab chiqish natijalari toʻgʻrisidagi bayonnomalarni qabul qilib olish hamda okrug boʻyicha saylov natijalarini aniqlash jarayonida siyosiy partiyalarning kuzatuvchilari, vakolatli vakillari, ommaviy axborot vositalari vakillari, fuqarolarning oʻzini oʻzi boshqarish organlari, shuningdek, boshqa davlatlar va xalqaro tashkilotlardan kuzatuvchilar hozir boʻlishlari mumkin. Mazkur jarayonda okrug saylov komissiyasi binosida hozir boʻlishga ruxsat etilgan shaxslardan boshqa shaxslarning ishtirok etishi taqiqlanadi. 53. Saylov okrugi boʻyicha saylov natijalari faqat uchastka saylov komissiyalarining taqdim etgan bayonnomalari asosida aniqlanadi. Okrug saylov komissiyasi: saylov okrugidagi saylov uchastkalari soni; saylov okrugidagi saylovchilarning umumiy soni; okrug saylov komissiyasi olgan saylov byulletenlari soni; foydalanilmagan va buzib qoʻyilib bekor qilingan saylov byulletenlarining umumiy soni; saylov byulletenlari olgan saylovchilar soni; ovoz berishda ishtirok etgan (shu jumladan muddatidan oldin ovoz bergan) saylovchilarning umumiy soni; nomzodlarni yoqlab berilgan ovozlarning umumiy soni; shundan alohida-alohida har bir nomzodni yoqlab berilgan ovozlar soni; haqiqiy emas deb topilgan saylov byulletenlari sonini aniqlaydi. 54. Okrug saylov komissiyasi majlisida okrug boʻyicha saylov natijalari aniqlanadi hamda mazkur Nizomning 7-ilovasiga muvofiq shaklda tuziladigan bayonnomada aks ettiriladi. Bayonnoma komissiya raisi, rais oʻrinbosari, kotibi va boshqa aʼzolari tomonidan imzolanadi hamda Markaziy saylov komissiyasiga taqdim etiladi. Okrug boʻyicha saylov natijalari toʻgʻrisidagi bayonnomani imzolash vaqtida bayonnoma mazmuni yuzasidan norozi boʻlgan komissiya aʼzosi oʻzining alohida fikrini bayonnomaga ilova qilishga haqli. Mazkur bayonnomaning koʻchirma nusxasi hamma tanishib chiqishi uchun okrug saylov komissiyasi binosiga kamida qirq sakkiz soat muddatga darhol osib qoʻyiladi. Markaziy saylov komissiyasi saylov yakunlariga koʻra saylov okrugidagi dastlabki va yakuniy saylov natijalarini oʻz veb-saytida eʼlon qilishi mumkin. 55. Oʻzbekiston Respublikasi Prezidenti sayloviga tayyorgarlik koʻrish va uni oʻtkazish bilan bogʻliq xarajatlar Oʻzbekiston Respublikasi Davlat budjeti mablagʻlari hisobidan amalga oshiriladi. 56. Oʻzbekiston Respublikasi Prezidenti sayloviga tayyorgarlik koʻrish va uni oʻtkazishni moliyalashtirish hamda mablagʻlardan foydalanish tartibi Markaziy saylov komissiyasining 2019-yil 25-oktabrdagi 969-son qarori bilan tasdiqlangan Oʻzbekiston Respublikasi Prezidenti, Oliy Majlisi Qonunchilik palatasi, Qoraqalpogʻiston Respublikasi Joʻqorgʻi Kengesi, Xalq deputatlari viloyat, tuman va shahar kengashlari deputatlari saylovlariga tayyorgarlik koʻrish va ularni oʻtkazishni moliyalashtirish hamda mablagʻlardan foydalanish tartibi toʻgʻrisidagi yoʻriqnoma asosida amalga oshiriladi. 57. Oʻzbekiston Respublikasi Prezidentligiga nomzodlar koʻrsatgan siyosiy partiya organlari, Oʻzbekiston Respublikasi Prezidentligiga nomzodlar, ishonchli vakillar, kuzatuvchilar, saylovchilar, saylov jarayoni boshqa ishtirokchilari (bundan buyon matnda murojaat etuvchilar deb yuritiladi) bevosita oʻzlari yoki vakillari orqali ariza, taklif va shikoyat bilan saylov komissiyalariga murojaat qilishlari mumkin. Murojaatlar ogʻzaki, yozma yoxud elektron shaklda berilishi mumkin. Murojaatlar, ularning shakli va turidan qatʼiy nazar, bir xil ahamiyatga ega. 58. Jismoniy shaxsning murojaatida jismoniy shaxsning familiyasi (ismi, otasining ismi), uning yashash joyi toʻgʻrisidagi maʼlumotlar koʻrsatilgan boʻlishi kerak. Yuridik shaxsning murojaatida yuridik shaxsning toʻliq nomi, uning joylashgan yeri (pochta manzili) toʻgʻrisidagi maʼlumotlar koʻrsatilgan boʻlishi kerak. Jismoniy va yuridik shaxsning murojaatida okrug saylov komissiyasining tartib raqami, murojaat yuborilayotgan mansabdor shaxsning lavozimi va (yoki) familiyasi (ismi, otasining ismi) koʻrsatilgan, shuningdek, murojaatning mohiyati bayon etilgan boʻlishi kerak. Murojaatlarda murojaat etuvchilarning elektron pochta manzili, aloqa telefonlari koʻrsatilishi mumkin. Murojaatlar davlat tilida yoki boshqa tillarda berilishi mumkin. 59. Murojaat etuvchilarga, okrug saylov komissiyalariga yakka yoki jamoa tartibida murojaat etish huquqi kafolatlanadi. 60. Murojaat etish huquqi ixtiyoriy amalga oshiriladi. Hech kim biron-bir murojaatni yoxud unga qarshi qaratilgan harakatlarda ishtirok etishga majbur qilinishi mumkin emas. Murojaat etish huquqining amalga oshirilishi boshqa jismoniy va yuridik shaxslarning huquqlarini, erkinliklarini hamda qonuniy manfaatlarini, shuningdek, jamiyat va davlat manfaatlarini buzmasligi kerak. 61. Murojaat etuvchilarning yozma roziligisiz, ularning shaxsiga doir biron-bir maʼlumot oshkor etilmasligi shart. 62. Jismoniy va yuridik shaxslardan kelib tushgan murojaatlar okrug saylov komissiyasi raisi tomonidan komissiya aʼzolari oʻrtasida koʻrib chiqish uchun taqsimlanadi. Okrug saylov komissiyasi saylov kampaniyasini oʻtkazish davrida jismoniy va yuridik shaxslarning Saylov kodeksi talablari buzilganligi yoki saylovni tashkil etishning boshqa masalalari xususida oʻziga kelib tushgan murojaatlarini oʻz vakolatlari doirasida koʻrib chiqadi, bundan saylov komissiyalarining harakatlari va qarorlari ustidan berilgan shikoyatlar mustasno. Murojaatlarni koʻrib chiqish jarayonida tekshiruvlar oʻtkazilishi mumkin. Murojaatlarga uch kunlik muddatda, agarda saylovga kamida olti kun qolganida yoki ovoz berish kuni kelib tushgan murojaatlarni esa darhol koʻrib chiqib, yozma javob beriladi. Murojaatda koʻtarilgan masala joyida ijobiy hal etilsa, murojaatchining roziligi bilan yozma javob berilmaydi. 63. Murojaatlar qaydlov daftarida roʻyxatga olinishi lozim. Murojaatni qabul qilishni va roʻyxatdan oʻtkazishni rad etishga yoʻl qoʻyilmaydi. Okrug saylov komissiyasining raisi murojaatni koʻrib chiqish va unga doir qaror qabul qilish uchun okrug saylov komissiyasini mazkur Nizomning 62-bandida belgilangan muddatlarda chaqiradi va uning majlisini oʻtkazadi. Majlisga manfaatdor shaxslar taklif etilishi mumkin. Okrug saylov komissiyasi murojaatni qabul qilishni yoki koʻrib chiqishni qonunga xilof ravishda rad etgan taqdirda yoxud murojaatni koʻrib chiqish natijasi yuzasidan murojaat etuvchi norozi boʻlsa, ular ustidan sudga shikoyat qilishi mumkin. 64. Okrug saylov komissiyasi kelib tushgan murojaatda qoʻyilgan masalalarni hal etish oʻz vakolatiga kirmagan taqdirda, uni murojaat yuborgan shaxs xabardor qilingan holda uch kunlik muddatda tegishli organlarga yuboradi. 65. Quyidagi murojaatlar koʻrib chiqilmaydi: anonim murojaatlar; jismoniy va yuridik shaxslar vakillari orqali yuborilgan murojaatlar, agar ularning vakolatlarini tasdiqlovchi hujjatlar boʻlmasa; qonunda belgilangan boshqa talablarga mos kelmaydigan murojaatlar. Murojaatlar koʻrmay qoldirilganda tegishli xulosa tuziladi, u okrug saylov komissiyasi raisi yoki rais oʻrinbosari tomonidan tasdiqlanadi. Murojaat etuvchi vakilning vakolatini tasdiqlovchi hujjatlar mavjud emasligi sababli murojaatlar koʻrmay qoldirilganligi toʻgʻrisida murojaat qiluvchi tegishli tartibda xabardor qilinadi. 66. Murojaat etuvchilarni, ularning vakilini, ularning oila aʼzolarini, ular oʻz huquqlari, erkinliklari hamda qonuniy manfaatlarini roʻyobga chiqarish yoki himoya qilish maqsadida davlat organlariga, saylov komissiyalari va ularning mansabdor shaxslariga murojaat etganligi, shuningdek, murojaatlarda oʻz fikrini bildirganligi va tanqid qilganligi munosabati bilan taʼqib etish man etiladi. Murojaat etuvchilarni taʼqib qilish qonunchilikda belgilangan tartibda javobgarlikka sabab boʻladi. 67. Murojaatni koʻrib chiqqan okrug saylov komissiyasi aʼzolari uni koʻrib chiqish natijalari va qabul qilingan qaror toʻgʻrisida murojaat yuborgan shaxsni xabardor qilishi shart. 68. Oʻzbekiston Respublikasi Prezidentligiga nomzodlar koʻrsatgan siyosiy partiya organlari, Oʻzbekiston Respublikasi Prezidentligiga nomzodlar, ishonchli vakillar, kuzatuvchilar va saylovchilar okrug saylov komissiyalarining murojaatlarni koʻrib chiqish natijalari boʻyicha va boshqa qarorlari ustidan ushbu qarorlar qabul qilinganidan keyin besh kun ichida sudga shikoyat qilishi mumkin. 70. Sudning hal qiluv qarori chiqarilishi bilanoq darhol tegishli saylov komissiyasiga va murojaatchiga topshirilishi lozim. 71. Saylov toʻgʻrisidagi qonun hujjatlarini buzganlikda aybdor shaxslar belgilangan tartibda javobgar boʻladi. Saylov kuni va ovoz berish boshlanishidan bir kun oldin jamoatchilik fikri soʻrovlari natijalarini, saylov natijalari prognozlarini, oʻtkazilayotgan saylov bilan bogʻliq boshqa tadqiqotlarni eʼlon qilish (hammaga maʼlum qilish), shu jumladan axborot tarmoqlariga, shuningdek, internet jahon axborot tarmogʻiga joylashtirish taqiqlanadi. 72. Oʻzbekiston Respublikasi Prezidenti sayloviga tayyorgarlik koʻrish va uni oʻtkazish jarayonidagi huquqbuzarliklar boʻyicha maʼmuriy ish yuritishni rasmiylashtirish Markaziy saylov komissiyasining 2019-yil 11-sentabrdagi 934-son qarori bilan tasdiqlangan Saylov komissiyalari va referendum oʻtkazuvchi komissiyalar tomonidan saylov va referendumni tashkil etish hamda oʻtkazish sohasidagi huquqbuzarliklarga oid ishlarni rasmiylashtirish boʻyicha yoʻriqnoma asosida amalga oshiriladi. 73. Oʻzbekiston Respublikasi Prezidenti sayloviga tayyorgarlik koʻrish va uni oʻtkazish bilan bogʻliq hujjatlar Markaziy saylov komissiyasining 2019-yil 19-sentabrdagi 939-son qarori bilan tasdiqlangan Saylov va referendumga tayyorgarlik koʻrish hamda ularni oʻtkazish bilan bogʻliq boʻlgan hujjatlarni saqlash, arxivga topshirish va yoʻq qilish tartibi toʻgʻrisidagi yoʻriqnomaga muvofiq saqlash uchun tayyorlanadi hamda topshiriladi. 74. Okrug saylov komissiyasi saylov jarayonida foydalanilgan komissiya muhrini Markaziy saylov komissiyasiga topshiradi. Davlat gerbi, bayrogʻi, kabina, urna va boshqa moddiy qimmatliklar tegishli ravishda tuman va shahar hokimliklarining tashkiliy-nazorat guruhining mansabdor shaxslariga dalolatnoma asosida topshiriladi va ularning javobgarligida saqlanadi. 75. Okrug saylov komissiyalari Oʻzbekiston Respublikasi Prezidenti saylovi yakunlari rasman eʼlon qilinganidan keyin oʻz faoliyatini tugatadi. Okrug saylov komissiyasining gerbli rezina muhri diametri 35 mm aylana shaklda boʻlib, markazdan 18,5 mm uzoqlikda asosiy aylana va undan 1 mm masofada yana bir aylana oʻtkazilgan. Ikkinchi aylana tagida aylana boʻyicha “Oʻzbekiston Respublikasi Prezidenti saylovini oʻtkazuvchi Toshkent okrug saylov komissiyasi 14”* yozuvi bor. Ushbu matnning tagidan yana bir ichki aylana oʻtkazilgan boʻlib, aylananing ichida Oʻzbekiston Respublikasining Davlat gerbi tasvirlangan. SAYLOV UChASTKASI TARTIB RAQAMI 1. 2. 3. 4. 5. 6. 7.1 7.2 7.3 7.4 7.5 8. Saylov uchastkasidagi saylovchilarning umumiy soni Uchastka saylov komissiyasi olgan saylov byulletenlari soni Saylov byulletenlari olgan saylovchilar soni Muddatidan oldin ovoz bergan saylovchilar soni Ovoz berishda ishtirok etgan saylovchilar soni (saylov qutilaridagi saylov byulletenlari) Foydalanilmagan va buzib qoʻyilib, bekor qilingan saylov byulletenlarining umumiy soni ________________ni Nomzodni yoqlab ovoz berganlar soni ________________ni Nomzodni yoqlab ovoz berganlar soni ________________ni Nomzodni yoqlab ovoz berganlar soni ________________ni Nomzodni yoqlab ovoz berganlar soni ________________ni Nomzodni yoqlab ovoz berganlar soni Haqiqiy emas deb topilgan saylov byulletenlari soni № 1 № 2 № 3 № 4 № 5 № 6 № 7 № 8 № ... Saylov okrugi boʻyicha jami